Ο **Μιχάλης Τσαμάζ** είναι Πρόεδρος και Διευθύνων Σύμβουλος του Ομίλου ΟΤΕ (Οργανισμός Τηλεπικοινωνιών Ελλάδος) από τις 3 Νοεμβρίου του 2010.

Βιογραφία
---------

Γεννήθηκε το 1959 στην Καισαριανή και μεγάλωσε στον Άγιο Δημήτριο Αττικής. Ο πατέρας του ήταν μηχανικός σε λατομείο με καταγωγή από τη Φιλαδέλφεια της Μικράς Ασίας ενώ η μητέρα του ήταν από τα Χανιά Κρήτης. Αποφοίτησε από το τμήμα Διοίκησης Επιχειρήσεων του Πανεπιστημίου του New Brunswick στον Καναδά και με την ολοκλήρωση των σπουδών του επέστρεψε στην Ελλάδα. Έχει δύο τέκνα.

Επαγγελματική πορεία
--------------------

Όπως ανακοίνωσε ο Οργανισμός Τηλεπικοινωνιών της Ελλάδος, το Διοικητικό Συμβούλιο αποφάσισε κατά τη συνεδρίαση της 14ης Δεκεμβρίου 2021 την ανανέωση της διάρκειας της σύμβασης του Διευθύνοντος Συμβούλου, κ. Τσαμάζ μέχρι την 30η Ιουνίου 2024, με τους ίδιους όρους και προϋποθέσεις. Με την ανανέωση της θητείας του ο κ. Τσαμάζ κατέστη ο μακροβιότερος Διευθύνων Σύμβουλος του Ομίλου.

Εντάχθηκε στον Όμιλο ΟΤΕ το 2001 και το 2007 ανέλαβε επικεφαλής στην COSMOTE.

Υπό τη διοίκησή του, ο Όμιλος ΟΤΕ εξυγίανε τα οικονομικά του, δημιούργησε νέες πηγές εσόδων, και μετασχηματίστηκε σε μια σύγχρονη εταιρεία τεχνολογίας με τον πελάτη στο επίκεντρο και την COSMOTE ως ενιαία εμπορική μάρκα για τα προϊόντα του Ομίλου σε σταθερή, κινητή, internet και τηλεόραση. Η υγιής χρηματοοικονομική του θέση, επιτρέπει στον Όμιλο ΟΤΕ να εφαρμόζει ένα εκτεταμένο, πολυετές, σχέδιο επενδύσεων σε δίκτυα οπτικών ινών, κινητής νέας γενιάς, υπηρεσιών πληροφορικής και συνδρομητικής τηλεόρασης εκσυγχρονίζοντας τις υποδομές της χώρας. Η στρατηγική του Ομίλου εστιάζει πλέον στον  ψηφιακό του μετασχηματισμό και την προσαρμογή στα δεδομένα που δημιουργεί η νέα ψηφιακή εποχή.

Ως ένθερμος υποστηρικτής της τεχνολογίας ως μέσου για τη βιώσιμη ανάπτυξη, από το 2016, ο Μ. Τσαμάζ έθεσε ως όραμα για τον Όμιλο ΟΤΕ να γίνει παράδειγμα ψηφιακού μετασχηματισμού στην Ελλάδα, αλλά και την Ευρώπη. Από τη θέση του ως Επικεφαλής της Επιτροπής Ψηφιακής Οικονομίας του ΣΕΒ και ως μέλος του Athens Digital Council, επικεντρώνεται στη δημιουργία προτάσεων και τη χάραξη πολιτικών που θα συμβάλλουν στη γεφύρωση του ψηφιακού χάσματος στην Ελλάδα και την ευαισθητοποίηση της Κοινωνίας για τα οφέλη της νέας ψηφιακής εποχής.

Εν μέσω κρίσης, ο Όμιλος επένδυσε σχεδόν 5 δισ. ευρώ στην Ελλάδα, κυρίως για δίκτυα νέας γενιάς.

Επιπλέον, ο Όμιλος εκσυγχρόνισε τα συστήματα και τις διαδικασίες του, απλοποίησε τις εσωτερικές δομές, άλλαξε την κουλτούρα του, έβαλε τον πελάτη στο επίκεντρο. Μείωσε το εργασιακό κόστος με κοινωνικά υπεύθυνο τρόπο  και ανανέωσε το προσωπικό, προσφέροντας εργασία σε ταλαντούχους νέους. 

Ο επιτυχημένος μετασχηματισμός του ΟΤΕ εν μέσω κρίσης υπό την ηγεσία Τσαμάζ, προσέλκυσε το ενδιαφέρον της Σχολής Διοίκησης Επιχειρήσεων του Harvard (Harvard Business School). H κορυφαία Σχολή στο είδος της πραγματοποίησε πρόσφατα μια μελέτη περίπτωσης (case study), η οποία εστίασε στην κατάσταση και τα δεδομένα που αντιμετώπιζε ο Όμιλος OTE το 2010, όταν ξεκινούσε η οικονομική κρίση στην Ελλάδα, καθώς και στη στρατηγική της Διοίκησης και την υλοποίησή της για τη διασφάλιση της βιωσιμότητας της εταιρείας και της δυναμικής ανάπτυξής της. Η μελέτη περίπτωσης "OTE: Managing in Times of National Crisis" είναι διαθέσιμη για φοιτητές και καθηγητές ώστε να διδάσκεται στη Σχολή Διοίκησης Επιχειρήσεων του Harvard και σε άλλα πανεπιστήμια ανά τον κόσμο, ως παράδειγμα διοίκησης σε δυσμενή οικονομικά περιβάλλοντα.

Από το 2001, ο κ. Τσαμάζ κατείχε σειρά θέσεων ευθύνης στον ΟΤΕ, επιβλέποντας την πορεία των διεθνών θυγατρικών του Ομίλου. Έχει διατελέσει μέλος Διοικητικών Συμβουλίων θυγατρικών του ΟΤΕ και της COSMOTE στο εξωτερικό και μέλος του ΔΣ της ΕΕ, στην Μεγάλη Βρετανία. Κατέχει, επίσης, τη θέση του Προέδρου του ΔΣ της Telekom Romania Communications. Είναι μέλος του Δ.Σ. του ΣΕΒ από τον Ιούλιο 2016 ενώ από το Νοέμβριο του 2016 έχει οριστεί Επικεφαλής της Επιτροπής Ψηφιακής Οικονομίας. Πριν την ένταξή του στον ΟΤΕ, ο κ. Τσαμάζ είχε αναλάβει διαδοχικά υψηλόβαθμες διοικητικές θέσεις στους τομείς του Marketing και των Πωλήσεων, αλλά και Γενικής Διεύθυνσης σε πολυεθνικές εταιρείες όπως η Vodafone και η Philip Morris.

Ανακοινώθηκε ότι ο κ. Τσαμάζ θα αποχωρήσει οριστικά από τον ΟΤΕ τον Ιούνιο 2024 και θα τον διαδεχτεί ο Κώστας Νεμπής, Διευθύνων Σύμβουλος και Πρόεδρος Δ.Σ. της Hrvatski Telekom, θυγατρικής της Deutsche Telekom στην Κροατία.

Διακρίσεις
----------

Στις 27 Σεπτεμβρίου 2013 το Global Telecoms Business συμπεριέλαβε τον Μιχάλη Τσαμάζ στη θέση 84 στον κατάλογο των 100 ισχυρότερων προσωπικοτήτων στον χώρο των τηλεπικοινωνιών διεθνώς. Στις 26 Ιουνίου του 2023 ο Μιχάλης Τσαμάζ αναγορεύτηκε σε επίτιμο διδάκτορα του Τμήματος Οργάνωσης και Διοίκησης Επιχειρήσεων του Πανεπιστημίου Πειραιώς.

Παραπομπές
----------

1. ↑  «Νέος ισχυρός άνδρας στον ΟΤΕ ο κ. Μ. Τσαμάζ». ΤΟ ΒΗΜΑ. 23.10.2010.
2. ↑  «Διοικητική Ομάδα». *www.cosmote.gr*. Ανακτήθηκε στις 19 Ιανουαρίου 2022.
3. ↑  «Μιχάλης Τσαμάζ: Η πορεία του «παθιασμένου ηγέτη» του ΟΤΕ που έβαλε για στόχο την κορυφή» Αρχειοθετήθηκε 2019-09-06 στο Wayback Machine.. Mononews.gr. 20.02.2018
4. ↑  Δανέζης, Σωτήρης (25 Ιουλίου 2013). «Ο CEO του ΟΤΕ Μιχάλης Τσαμάζ, σε πρώτο πρόσωπο, αποκλειστικά στο FortuneGreece.com». *Fortunegreece.com*. Ανακτήθηκε στις 28 Νοεμβρίου 2022.
5. ↑  «Ο CEO του ΟΤΕ Μιχάλης Τσαμάζ, σε πρώτο πρόσωπο, αποκλειστικά στο FortuneGreece.com». *Fortunegreece.com*. 25 Ιουλίου 2013. Ανακτήθηκε στις 19 Ιανουαρίου 2022.
6. ↑  Χρυσικόπουλος, Νίκος· newmoney, Ειδήσεις για την Οικονομία | (14 Δεκεμβρίου 2021). «Μέχρι το 2024 στο τιμόνι του ΟΤΕ ο Μιχάλης Τσαμάζ». *Ειδήσεις για την Οικονομία | newmoney* (στα Αγγλικά). Ανακτήθηκε στις 24 Ιανουαρίου 2023.
7. ↑  Group), Radiotileoptiki S. A. (OPEN Digital (14 Δεκεμβρίου 2021). «Μιχάλης Τσαμάζ: Στο τιμόνι του ΟΤΕ έως το 2024». *ΕΘΝΟΣ*. Ανακτήθηκε στις 24 Ιανουαρίου 2023.
8. ↑  «Πώς ο Μιχάλης Τσαμάζ μετασχηματίζει τον ΟΤΕ: Οι νέες δουλειές και υπηρεσίες, το καινούργιο επιχειρηματικό μοντέλο» Αρχειοθετήθηκε 2019-09-06 στο Wayback Machine.. Mononews.gr. 07.01.2019
9. ↑  Παπαχελάς, Αλέξης. «Μιχάλης Τσαμάζ στην «Κ»: Ο νέος ΟΤΕ case study στο Harvard | Η ΚΑΘΗΜΕΡΙΝΗ». *www.kathimerini.gr*. Ανακτήθηκε στις 19 Ιανουαρίου 2022.
10. ↑  «Αποχωρεί από τη διοίκηση του ΟΤΕ ο Μιχάλης Τσαμάζ, διάδοχος ο Κ. Νεμπής». *euro2day.gr* (στα Αγγλικά). Ανακτήθηκε στις 17 Δεκεμβρίου 2023.
11. ↑  «Διάκριση για τον Μιχάλη Τσαμάζ» Αρχειοθετήθηκε 2019-09-06 στο Wayback Machine.. Businessnews,gr. 21.10.2013
12. ↑  «Ένας Έλληνας ανάμεσα στους 100 ισχυρότερους των τηλεπικοινωνιών». *ProtoThema*. 18 Οκτωβρίου 2013. Ανακτήθηκε στις 19 Ιανουαρίου 2022.
13. ↑  «Μιχάλης Τσαμάζ: Επίτιμος Διδάκτορας του Πανεπιστημίου Πειραιά». *ΤΟ ΒΗΜΑ*. 29 Ιουνίου 2023. Ανακτήθηκε στις 30 Ιουνίου 2023.
14. ↑  «Μιχάλης Τσαμάζ: Αναγορεύτηκε επίτιμος διδάκτορας του Πανεπιστημίου Πειραιώς». *iefimerida.gr*. 28 Ιουνίου 2023. Ανακτήθηκε στις 30 Ιουνίου 2023.